Diari Oficial de la Generalitat Valenciana


Sumari del DOGV 9239, del 21-12-2021 (2021/12968)

DECRET 197/2021, de 3 de desembre, del Consell d'aprovació de les bases reguladores i concessió directa d'ajudes urgents per a realitzar actuacions en països especialment vulnerables vinculats a la cooperació valenciana i en projectes relacionats amb la covid-19.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9239

Data del DOGV
:   21-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12865


Data del document
:   03-12-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública
    * malaltia infecciosa
    * política de cooperació

DECRET 197/2021, de 3 de desembre, del Consell d'aprovació de les bases reguladores i concessió directa d'ajudes urgents per a realitzar actuacions en països especialment vulnerables vinculats a la cooperació valenciana i en projectes relacionats amb la covid-19. [2021/12770]  
Després de l'esclat de la crisi sanitària mundial provocada per la covid-19, després de la declaració de pandèmia per l'Organització Mundial de la Salut l'11 de març de 2020, el nombre de persones infectades i de mortes provocades per aquesta ha descendit a mesura que avança la vacunació als països del Nord, no obstant això, la situació s'ha vist extremadament empitjorada als països amb febles economies, pel fet que als tradicionals problemes de salut, socioeconòmics i polítics, a vegades amb conflictes armats, s'han sumat les restriccions a la mobilitat de la seua ciutadania i els confinaments prolongats, la qual cosa ha agreujat, encara més, les seues ja precàries economies.  
Més enllà de l'impacte sobre la vida de milions de persones a tot el món, la pandèmia del nou coronavirus també ha assestat un dur colp sobre l'evolució de l'economia a nivell global, i ha incidit en major mesura en les economies en desenvolupament.  
A través de la política de cooperació internacional al desenvolupament, entesa en l'àmbit de la Generalitat, com a política pública, es duen a terme accions per a l'erradicació de la pobresa, la reducció de desigualtats i inequitats socials entre persones i comunitats, i la promoció de la igualtat de gènere, la defensa dels drets humans i el desenvolupament humà i sostenible dels països empobrits. No obstant això, la pandèmia i la crisi que se'n deriva han suposat un colp sense precedents per als objectius i polítiques globals de desenvolupament.  
La crisi del coronavirus ha alineat països rics i pobres al voltant d'una agenda que inclou la lluita contra la pandèmia i la protecció de les economies.  
La pobresa extrema mundial ha augmentat per primera vegada en 20 anys com a resultat de les pertorbacions ocasionades per la pandèmia covid-19 i incrementades pels conflictes bèl·lics i el canvi climàtic. La pèrdua d'ocupació i les situacions de privació derivades de la pandèmia a tot el món estan colpejant greument les persones que són les més pobres i vulnerables, però al mateix temps estan modificant parcialment el perfil de la pobresa mundial.  
La pandèmia pot revertir greument progressos socials en reducció de la pobresa i la fam, accentuar crisis humanitàries i desigualtats, i fer retrocedir en drets humans i governabilitat democràtica. Els programes i projectes de cooperació internacional al desenvolupament que es financen des del Programa 134.10 van destinats a dones, infància, persones amb discapacitat, població refugiada i població indígena, entre altres, treballant en sectors com: salut, seguretat alimentària i nutrició, canvi climàtic i educació.  
En aquest escenari, la resposta de les organitzacions no governamentals per al desenvolupament (ONGD) exigeix un reforç urgent, de les diferents actuacions per a pal·liar els efectes de la covid-19, en contextos extremadament vulnerables.  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, entre els seus instruments la cooperació econòmica, que comprén les aportacions i contribucions financeres destinades a projectes, programes i actuacions de desenvolupament sostenible, prioritàriament en l'accés als béns i serveis bàsics dels països receptors o d'inversió per a l'augment del seu capital físic, humà i social, des d'un enfocament estratègic de gènere i basat en drets humans.  
Concorren, doncs, raons d'interés públic i social, en aquest exercici, i amb caràcter singular i excepcional, per a finançar els projectes i programes vinculats a actuacions d'interés públic, social o econòmic en països especialment vulnerables vinculats a la cooperació valenciana, en els quals la pandèmia ha suposat una àmplia reculada en el seu desenvolupament per la marcada incidència directa de la covid-19.  
La necessitat d'un procediment àgil per a donar resposta immediata a les necessitats d'interés general, econòmic i social sorgides a conseqüència de la covid-19, dificulta enormement l'inici de la tramitació de subvencions a través d'una convocatòria pública per procediment ordinari, tenint en compte la rapidesa en la generació de noves variants de la covid-19 i de la seua accelerada transmissió, la qual cosa exigeix la ràpida actuació de l'administració per a la gestió dels nous crèdits amb els quals es financen les actuacions descrites en l'annex del present decret. Els objectius d'aquesta línia d'ajuda s'aconseguiran de manera més eficient a través d'una concessió directa, a causa de la possibilitat de conéixer les persones beneficiàries i els projectes a executar, tots aquests motivats per la mateixa situació de la pandèmia i l'agreujament davant l'absència de vacunació als països més vulnerables destinataris dels projectes.  
Posposar la seua execució a una concurrència competitiva comporta perjudicis irreparables en la vida de les persones destinatàries en tractar-se totes les actuacions d'iniciatives amb un impacte directe en el teixit social i econòmic deteriorat per la pandèmia. Així mateix, compleixen amb els requisits previstos per a ser beneficiàries de les ajudes de l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament.  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir de manera directa, amb caràcter excepcional, subvencions que acrediten raons d'interés públic, social, econòmic o humanitari o altres degudament justificades que dificulten la seua convocatòria pública.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Participació, Transparència, Cooperació i Qualitat Democràtica, prèvia deliberació del Consell en la reunió de 3 de desembre de 2021,  
  
  
  
DECRETE  
  
Article 1. Objecte i actuacions subvencionables  
Aquest decret té per objecte aprovar les bases reguladores per a la concessió directa de subvencions, amb caràcter singular i excepcional, en el marc de la resposta institucional davant la pandèmia covid-19 a organitzacions no governamentals per al desenvolupament (ONGD) per a la realització de programes i projectes vinculats a actuacions d'interés públic, social o econòmic en països especialment vulnerables vinculats a la cooperació valenciana, en els quals la pandèmia provocada per la covid-19 ha suposat una àmplia reculada en el seu desenvolupament.  
  
Article 2. Entitats beneficiàries  
1. Les entitats beneficiàries d'aquestes subvencions són les ONGD, individualment, o en agrupació amb una altra o altres, que complisquen els següents requisits, previstos en la Resolució de 8 de juny de 2021, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2021, subvencions a organitzacions no governamentals per al desenvolupament (ONGD) per al finançament de projectes i programes de cooperació internacional al desenvolupament a executar en països i poblacions estructuralment empobrides:  
a) Els exigits en l'article 11 de la Llei 38/2003 General de Subvencions.  
b) Acreditar que disposen de capacitat financera i de gestió per a realitzar el projecte subvencionable.  
c) Estar inscrites en el Registre d'Agents de la Cooperació Internacional al Desenvolupament de la Comunitat Valenciana, abans de l'1 de gener de 2020.  
d) Tindre domicili social o delegació permanent a la Comunitat Valenciana, inscrita en el Registre d'Agents de la Cooperació Internacional al Desenvolupament de la Comunitat Valenciana.  
e) Comptar amb base social (persones associades, voluntariat o assimilable) de l'ONGD en la Comunitat Valenciana: s'ha de poder acreditar un nombre mínim de deu persones entre totes aquestes categories, que tinguen residència en la Comunitat Valenciana.  
f) L'entitat ha d'haver desenvolupat deu activitats en l'àmbit de la difusió, dels ODS, sensibilització o educació per a la ciutadania global en la Comunitat Valenciana durant els tres anys anteriors a la present convocatòria. S'entén per activitat: una formació, un taller, una exposició, una xarrada o activitats anàlogues. Es consideren activitats diferenciades la mateixa actuació desenvolupada en diferents zones.  
  
g) Acreditar experiència en la realització, individualment o en agrupació amb altres ONGD, d'almenys quatre projectes o programes executats, de cooperació internacional al desenvolupament en tercers països, o de cooperació tècnica, finançats per administracions públiques o per entitats privades, excepte per al cas de les sol·licituds relatives a la modalitat D) en què no caldrà acreditar experiència anterior.  
En el cas que s'aporten com a experiència projectes o programes finançats únicament per entitats privades, el finançament de cada projecte o programa per part d'aquesta mena d'entitats ha de ser d'almenys 10.000 euros. S'exclouen els projectes o programes finançats únicament amb els fons propis de l'entitat sol·licitant.  
  
h) Les entitats que presenten sol·licitud de subvenció a programes de la modalitat A), han d'acreditar, ja siga individualment o en agrupació, una experiència en execució de projectes o programes, la quantia de finançament dels quals pública o privada siga per un import total mínim d'un milió d'euros. Aquests projectes o programes han d'haver finalitzat la seua execució després del 31 de desembre de 2007. En cas de no complir aquest requisit, el programa quedarà exclòs de la convocatòria.  
  
2. Quan un projecte o programa s'execute en agrupació d'ONGD, totes les ONGD que la integren tindran la consideració d'entitats beneficiàries, i hauran de complir els requisits exigits per aquest decret.  
  
3. No podran ser beneficiàries de subvencions, les entitats en les quals concórrega alguna de les circumstàncies previstes en l'article 13.2, de la LGS.  
4. Les entitats beneficiàries de la concessió directa prevista en el present decret estan citades en l'annex, en les seues diferents modalitats.  
  
  
Article 3. Procediment de concessió  
1. Aquestes subvencions tenen caràcter singular i excepcional, i està justificada la seua concessió directa, en virtut de l'article 22.2c de la Llei 38/2003, i de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en atenció a la reculada econòmica i social que la pandèmia per la covid-19 ha provocat als països vulnerables amb àmplia trajectòria d'intervenció de la cooperació valenciana.  
2. Les raons que acrediten l'interés públic, social i econòmic que justifiquen l'atorgament directe de les subvencions a les entitats beneficiàries són que aquestes mesures extraordinàries pal·lien la recessió que ha provocat la pandèmia produïda per la COVID -19 en les economies més fràgils, retrocedint en els assoliments que s'havien aconseguit durant dècades.  
3. Els programes i projectes que es financen, amb caràcter excepcional i singular, han sigut avaluats a través d'una entitat consultora externa, seleccionada a través de les normes de contractació pública, que ha emés els informes oportuns després de la convocatòria derivada de la Resolució de 8 de juny de 2021, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2021, subvencions a organitzacions no governamentals per al desenvolupament (ONGD) per al finançament de projectes i programes de cooperació internacional al desenvolupament a executar en països i poblacions estructuralment empobrides.  
4. A través d'aquest decret es finançaran de manera directa aquells projectes i programes que, seguint el rigorós ordre de puntuació que es deriva dels informes emesos per la consultora externa, no van obtindre finançament per no existir crèdit suficient en les línies S6556 (Subvencions a ONGD per a accions de desenvolupament), capítol IV; S2324 (Subvencions a ONGD per a la realització d'accions de cooperació internacional al desenvolupament), capítol VII, i S8302 (Subvencions indemnització a la Generalitat per la restitució dels fons públics indegudament disposats) capítol IV, si bé van superar la puntuació mínima de 65 punts que preveu l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament (d'ara en avant Ordre 2/2021) i la Resolució de 8 de juny de 2021, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2021, subvencions a organitzacions no governamentals per al desenvolupament (ONGD) per al finançament de projectes i programes de cooperació internacional al desenvolupament a executar en països i poblacions estructuralment empobrides.  
  
Article 4. Modalitats d'ajuda  
L'ajuda destinada a finançar els projectes, regulada per aquestes bases, adoptarà la modalitat de subvenció a través de concessió directa.  
  
  
Article 5. Obligacions de les entitats beneficiàries  
Són obligacions de les entitats beneficiàries de les subvencions per concessió directa, les establides amb caràcter general en la Llei 38/2003, de 17 de novembre, general de subvencions, i el seu Reglament de desplegament, aprovat pel Reial decret 887/2006, de 21 de juliol, així com en l'article 10 de l'Ordre 2/2021.  
  
Article 6. Finançament  
Per a atendre les obligacions de contingut econòmic que es deriven de la concessió d'aquestes subvencions, d'acord amb la previsió legal de l'últim paràgraf de l'article 168 de la Llei 1/2015, les ajudes s'imputaran a les línies de subvenció que s'habiliten en el programa pressupostari 79.12.94.856.70 del pressupost de la Generalitat per a 2021, segons el detall de projectes i programes previstos en l'annex i pels imports globals següents:  
Import cap. IV: 53.545.059,78 -  
Import cap. VII: 3.114.227,08 ?.  
Import total concessió directa: 04.612.267,86 -  
  
Article 7. Règim de lliurament de pagament  
La persona beneficiària haurà de manifestar, en el termini de set dies hàbils a partir de la publicació d'aquest decret en el Diari Oficial de la Generalitat Valenciana, la seua conformitat amb la concessió de la subvenció i amb aquestes bases reguladores.  
Una vegada rebut el document d'acceptació de la subvenció concedida, es podrà lliurar el 100 per 100 de l'import, mitjançant transferència bancària en el compte designat per l'entitat beneficiària.  
L'abonament de la subvenció es realitzarà amb caràcter anticipat en els termes que assenyala l'article 44.10.b de la Llei 4/2020, de 30 de desembre, de Pressupostos de la Generalitat per a l'exercici 2021.  
  
Article 8. Justificació de les subvencions  
1. La modalitat de justificació de les subvencions serà, exclusivament, la de presentació de compte justificatiu amb aportació d'informe d'auditoria, prevista en el títol V de l'Ordre 2/2021, excepte el que s'estableix en el punt 3 d'aquest apartat.  
2. A aquest efecte, en aquesta modalitat de justificació se seguirà el següent procediment:  
a) L'entitat subvencionada haurà de remetre, amb anterioritat a la finalització de l'actuació subvencionada, l'auditora seleccionada, i adjuntar-hi: els Termes de Referència (TdR) que informen de la contractació, el cost econòmic i la modalitat de pagament i el certificat de la legalitat com a entitat auditora inscrita en el Registre oficial d'auditors de comptes dependent de l'Institut de Comptabilitat i Auditoria de Comptes (d'ara en avant ROAC), si és espanyola, o poders notarials o un registre d'inscripció similar si és estrangera. S'hauran de recaptar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de serveis per empreses de consultoria o assistència tècnica.  
b) L'informe haurà d'estar elaborat per un auditor o auditora de comptes inscrit com a exercent en el ROAC, sense que calga que aquest informe siga fet pel mateix auditor o auditora que, si és el cas, realitze l'auditoria dels comptes anuals de l'entitat beneficiària.  
c) En cas que l'informe sobre el compte justificatiu per part d'un auditor o auditora de comptes es produïsca a l'estranger, podrà ser realitzat per auditors o auditores exercents en el país on haja de dur-se a terme, sempre que en aquest país hi haja un règim d'habilitació per a l'exercici de l'activitat d'auditoria de comptes. Si no hi ha cap sistema d'habilitació, l'informe previst en aquest article podrà elaborar-lo un auditor o auditora establit en el país esmentat, sempre que siga designat per l'òrgan gestor, o siga ratificat per aquest a proposta de l'entitat beneficiària, conformement a uns criteris tècnics que garantisquen la qualitat adequada.  
d) El cost de l'informe d'auditoria s'haurà de justificar amb el contracte, al qual s'acompanyarà l'acreditació que la persona auditora compleix els requisits establits en l'ordre, així com la factura corresponent. Aquesta factura podrà ser datada dins del termini de presentació de la justificació, encara que aquesta data siga posterior a la de finalització de l'execució de la intervenció.  
e) El contingut mínim del contracte que s'haurà de formalitzar amb l'empresa o la persona auditora de comptes serà:  
1r. Obligació per part de l'entitat adjudicatària de la subvenció de presentar tota la documentació corresponent a la justificació econòmica.  
  
2n. Obligació de l'auditor o auditora de dur a terme la revisió segons els Termes de Referència remesos i segons la normativa aplicable a l'òrgan gestor.  
3r. Les dues parts hauran de tindre en compte el que es disposa en la normativa vigent sobre auditoria de comptes en relació amb la independència i incompatibilitat de la persona auditora.  
4t. L'auditor o auditora està obligat a fer la revisió del compte justificatiu i emetre un informe d'acord amb l'Ordre EHA/1434/2007, de 17 de maig, per la qual s'aprova la norma d'actuació de l'auditoria de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de l'LGS, en aquestes bases reguladores i en la resolució de concessió.  
5è. Deure de confidencialitat de l'auditor o auditora de comptes i del personal a càrrec seu d'acord amb el que s'estableix en l'Ordre EHA/1434/2007.  
6è. Equip de treball que es compromet per a la realització de l'auditoria.  
7è. Especificació de la planificació temporal de la revisió i els terminis de lliurament de l'informe.  
8è. Fixació dels honoraris, amb indicació de les hores estimades per a la realització del treball.  
f) Els procediments que haurà d'aplicar la persona auditora seran els següents:  
1r. Revisar l'informe tècnic final. L'auditor o auditora haurà d'analitzar el contingut de l'informe tècnic final i comprovar la concordança entre la informació continguda en aquest informe i el contingut en l'informe econòmic final. Els procediments utilitzats, així com els resultats finals obtinguts de l'aplicació d'aquests procediments, han d'esmentar-se en l'informe d'auditoria.  
2n. Revisar l'informe econòmic final. S'haurà d'analitzar el quadre comparatiu del pressupost per partides, aprovat i executat.  
3r. Fer l'informe sobre el compte justificatiu d'acord amb el que s'estableix en l'ordre aprovada en desenvolupament de la previsió continguda en l'article 74 del Reglament de l'LGS, amb les particularitats següents:  
A. L'auditoria es durà a terme sobre el 100 % dels documents justificatius de despesa i pagament, d'acord amb l'Ordre EHA/1434/2007, de 17 de maig, per la qual s'aprova la norma d'actuació de les auditories de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de l'LGS.  
B. En el cas que l'activitat subvencionada haja sigut executada en tot o en part per una entitat sòcia local o contrapart estrangera, no serà exigible que els documents justificatius de la despesa de la subvenció hagen sigut reflectits en els registres comptables de l'entitat beneficiària, i en aquest cas l'abast de la revisió de l'auditor o auditora s'estendrà als comptes de l'entitat sòcia local o contrapart.  
4t. Comprovar el compliment del que es preveu en aquesta ordre i la normativa aplicable, proporcionar en l'informe que es presente a l'òrgan gestor informació sobre el compliment de tots i cadascun dels requisits que s'hi exigeix sobre la justificació de la intervenció a les entitats beneficiàries quan presenten el compte justificatiu amb aportació de justificants de despesa.  
g) El contingut de l'informe d'auditoria serà el següent:  
1r. El compte justificatiu amb l'aportació de l'informe d'auditoria comprendrà, com a mínim, a més de la memòria tècnica, el quadre comparatiu del pressupost per partides, aprovat i executat, i l'informe de l'auditor o auditora, sense que calga en aquest cas presentar posteriorment factures i rebuts, llevat de previsions sobre aquest tema quant a l'exercici de funcions de comprovació i control financer dels òrgans competents.  
2n. L'auditor o auditora haurà d'emetre un informe en el qual es detallen les comprovacions realitzades i es comente tot allò que puga suposar un incompliment per part de l'entitat beneficiària de la normativa aplicable o de les condicions imposades per a l'obtenció de la subvenció. Té com a deure proporcionar tota la informació amb prou detall i precisió perquè l'òrgan gestor puga arribar a una conclusió sobre aquest tema.  
3r. L'informe d'auditoria s'haurà de presentar en castellà o valencià, per duplicat, timbrat i signat en totes les pàgines, a més d'una còpia en suport informàtic. S'haurà d'acompanyar de la documentació següent:  
  
A. Relació de la documentació requerida i revisada.  
B. Verificació tècnica realitzada, amb indicació de si s'han produït modificacions o desviacions.  
C. Anàlisi de desviacions pressupostàries i d'aportacions totals.  
D. Anàlisi del compliment de les normes de justificació.  
E. Verificació econòmica que indique anàlisis de comptes, transferències, rendiments financers i tipus de canvis.  
F. Una anàlisi detallada dels justificants de despesa, que indique el tipus d'incidència detectat.  
h) En el cas que hi haja actuacions de comprovació posteriors requerides per part de l'òrgan gestor, aquestes podran fer-se en el lloc on es trobe arxivada la documentació justificativa de la despesa. En cas que això no siga possible i es requerisca l'entitat beneficiària perquè presente la documentació, i aquesta es trobara depositada en les oficines del seu soci local o contrapart, se li atorgarà un termini de temps suficient per a recaptar-la, termini que serà establit d'ofici o a instància de l'interessat per l'òrgan concedent.  
i) En virtut de les actuacions desenvolupades, de la finalitat i dels objectius perseguits amb la intervenció, i de l'auditoria realitzada, l'òrgan gestor podrà preveure l'entrega d'un informe complementari de la dita auditoria elaborat per la persona responsable d'aquesta en què se seguisca el que preveu la disposició addicional octava del Reial decret 1517/2011, de 31 d'octubre, pel qual s'aprova el Reglament que desenvolupa el text refós de la Llei d'auditoria de comptes, aprovat pel Reial decret legislatiu 1/2011, d'1 de juliol.  
j) La detecció d'irregularitats greus o falsedats en un informe final que no hagen sigut posades de manifest en l'informe d'auditoria donarà lloc a la no-acceptació per l'òrgan gestor de l'empresa auditora responsable de l'informe per un període de deu anys, i el cost de l'auditoria no serà acceptat com a despesa subvencionable. Tot això amb independència de les conseqüències de reintegrament i sancionadores que, si és el cas, corresponguen a l'entitat beneficiària.  
3. La justificació de les subvencions que siguen executades en tercers països les entitats beneficiàries dels quals siguen les agències que pertanguen al sistema de Nacions Unides i entitats que tinguen un acord subscrit amb aquestes que els reconega com el seu comité a Espanya, podrà realitzar-se a través del sistema d'auditoria interna, o altres procediments previstos en els reglaments financers de les Nacions Unides, d'acord amb el Conveni sobre privilegis i immunitats de les Nacions Unides.  
4. El termini de presentació de l'informe final serà de tres mesos, a comptar de la data de finalització de l'execució del projecte, sense possibilitat d'ampliació.  
  
Article 9. Difusió de l'origen de les subvencions, comunicació, i difusió del projecte i ús de les llengües oficials de la Comunitat Valenciana en l'edició dels materials  
1. Els documents publicats com a acció o resultat d'alguna actuació finançada, a més de contindre el logotip o nom de la Generalitat com a finançador, hauran d'incloure el paràgraf següent, traduït a les llengües en què es publique el document: «Aquesta publicació ha sigut realitzada amb el suport financer de la Generalitat Valenciana. El contingut d'aquesta publicació és responsabilitat exclusiva de «NOM ENTITAT» i no reflecteix necessàriament l'opinió de la Generalitat Valenciana».  
2. Prèviament a l'edició o publicació dels materials impresos o dels instruments de comunicació i difusió vinculats a les activitats del projecte, qualsevol que siga el tipus de suport emprat, aquests hauran de remetre's prèviament, amb la suficient antelació, a l'òrgan gestor, qui els traslladarà, per a la seua autorització en l'ús de la imatge corporativa de la Generalitat Valenciana, a la Direcció General de Relacions Informatives i Promoció Institucional de Presidència de la Generalitat. En la pàgina web de l'òrgan gestor estan disponibles les instruccions per a la realització de publicacions i actes de difusió i divulgació. Igualment, els manuals corporatius d'estil per a l'ús de logotips de la Generalitat estan disponibles en la URL   
http://www.presidencia.gva.es/manualescorporativos.  
3. Tots els documents impresos i els suports comunicatius de qualsevol tipus elaborats per a la difusió del projecte, la socialització i la comunicació de resultats a la Comunitat Valenciana, hauran d'editar-se en les dues llengües oficials d'aquesta Comunitat.  
4. Juntament amb l'informe final, s'haurà de remetre a l'òrgan gestor una relació de tots els materials de difusió editables i altres suports comunicatius (inclosos audiovisuals, imatges, etc.) produïts durant l'execució del projecte, i haurà d'adjuntar-se almenys un exemplar original i complet. L'òrgan gestor podrà disposar d'aquests materials per a la seua difusió gratuïta i amb esment exprés de l'entitat que els haja produïts.  
  
Article 10. Despeses subvencionables  
1. Són despeses subvencionables tots aquells que, de manera indubtable estiguen lligats a l'execució de les activitats subvencionades i que resulten estrictament necessaris per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en el projecte subvencionat, en els termes que s'estableixen en els articles 22 a 24 de l'Ordre 2/2021.  
2. D'acord amb l'article 31.1 de la Llei 38/2003, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables seran realitzats en el termini d'execució del projecte subvencionat i hauran de ser efectivament pagats en el període comprés entre la data d'inici del projecte subvencionat i abans de la finalització del període de justificació, excepte els d'auditoria que podran realitzar-se i ser pagats després de la finalització del termini d'execució, però abans de la fi del termini de justificació.  
  
4. D'acord amb l'article 31.3 de la Llei 38/2003, quan l'import de la despesa subvencionable siga igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques de les despeses subvencionables previstes en el projecte presentat, no existisca en el mercat suficient nombre d'entitats que el subministren o presten.  
5. Per a tot allò relatiu a les despeses subvencionables s'aplicarà el que s'estableix en el capítol II de l'Ordre 2/2021.  
  
Article 11. Incompliments i reintegraments  
1. En els supòsits previstos en els articles 36 i 37 de la Llei 38/2003, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003  
  
Article 12. Pla de control  
El Pla de control d'aquesta convocatòria es realitzarà mitjançant la comprovació material de l'efectiva realització de l'activitat subvencionada, mitjançant un control administratiu dels projectes o programes, i sobre el terreny de tots els programes i una mostra aleatòria dels projectes concedits, d'acord amb el que s'estableix en els articles 56, 67 i 68 de l'Ordre 2/2021.  
  
Article 13. Règim jurídic aplicable i compatibilitat amb la normativa de competència de la Unió Europea  
Aquestes ajudes es regiran, a més pel que s'estableix en aquest decret, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol; i, amb caràcter més general, pel que es preveu en la Llei 39/2015, d'1 d'octubre, del procediment administratiu comú de les administracions públiques, i en qualsevol altra disposició normativa que, per la seua naturalesa, poguera resultar d'aplicació.  
Les subvencions concedides a l'empara d'aquest decret no tenen el caràcter d'ajuda d'estat a què es refereix l'article 107.1 del Tractat de Funcionament de la Unió Europea, atés que les ajudes públiques concedides, per la seua naturalesa, no suposen un avantatge econòmic, no falsegen ni poden falsejar la competència ni els intercanvis comercials entre estats membres. En conseqüència, queden exemptes de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
En matèria de gestió, execució, justificació, seguiment, avaluació i reintegrament, si s'escau, de les subvencions concedides a l'empara d'aquest decret es regiran per l'Ordre 2/2021.  
  
Article 14. Habilitació  
S'habilita la persona titular de la conselleria competent en cooperació al desenvolupament per a desenvolupar i executar aquest decret.  
  
Article 15. Efectes  
Aquest decret tindrà efectes a partir de l'endemà de la publicació en el Diari Oficial de la Generalitat Valenciana.  
  
Article 16. Recursos  
Contra aquest decret, que posa fi a la via administrativa, les persones interessades podran interposar, potestativament, recurs de reposició davant l'òrgan que l'ha dictat, en el termini d'un mes, a comptar des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
Xixona, 3 de desembre de 2021  
  
El president de la Generalitat,  
XIMO PUIG I FERRER  
  
La consellera de Participació, Transparència,  
Cooperació i Qualitat Democràtica,  
ROSA PÉREZ GARIJO